1. X'inhu l-objettiv tal-Istrateġija l-ġdida tal-UE dwar l-Adattament? L-Istrateġija tiddeskrivi viżjoni fit-tul biex sal-2050 l-UE ssir soċjetà reżiljenti għall-klima, adattata bis-sħiħ għall-impatti inevitabbli tat-tibdil fil-klima. Filwaqt li tikkomplementa l-għan ambizzjuż tal-UE li ssir newtrali għall-klima sa nofs is-seklu, din l-istrateġija għandha l-għan li ssaħħaħ il-kapaċità ta' adattament tal-UE u tad-dinja u timminimizza l-vulnerabbiltà għall-impatti tat-tibdil fil-klima, f'konformità mal-Ftehim ta' Pariġi u mal-proposta għal-Liġi Ewropea dwar il-Klima. L-istrateġija l-ġdida tfittex li żżid l-azzjoni fl-ekonomija u s-soċjetà kollha f'sinerġija ma' politiki oħra tal-Patt Ekoloġiku bħall-protezzjoni tal-bijodiversità u l-agrikoltura sostenibbli. Dan se jitwettaq billi l-adattament isir aktar intelliġenti, aktar rapidu u aktar sistemiku, kif ukoll billi nżidu l-azzjoni internazzjonali b'rabta mal-adattament. Dan ifisser li ntejbu l-għarfien tagħna dwar l-impatti klimatiċi u s-soluzzjonijiet ta' adattament; li nżidu l-ippjanar b'rabta mal-adattament u tal-valutazzjonijiet tar-riskju tal-klima; li nħaffu l-azzjoni b'rabta mal-adattament; u ngħinu sabiex ir-reżiljenza għall-klima tissaħħaħ globalment. Din l-istrateġija tistabbilixxi approċċ tal-ekonomija komprensiva, b'kunsiderazzjoni partikolari għal dawk fostna li huma l-aktar vulnerabbli biex tiggarantixxi li r-reżiljenza tintlaħaq b'mod ġust u ekwu. 2. Għalfejn issa għandna bżonn Strateġija ġdida tal-UE dwar l-Adattament? Il-waqfien tal-emissjonijiet kollha tal-gassijiet b'effett ta' serra llum xorta ma jipprevjenix l-impatti tat-tibdil fil-klima li diġà qed iseħħu. L-effetti severi tal-pandemija tal-COVID-19 fuq is-saħħa u l-benessri soċjoekonomiku tagħna huma twissija ċara tal-perikli ta' tħejjija insuffiċjenti. Il-frekwenza u s-severità tal-estremitajiet klimatiċi u tat-temp qed jiżdiedu. Dawn ivarjaw minn nirien tal-foresti bla preċedent u mewġiet ta' sħana għal nixfiet devastanti; u minn uragani li ħarbtu r-reġjuni ultraperiferiċi tal-UE għal foresti li nqerdu minħabba t-tifqigħat bla preċedent tal-ħanfus tal-qoxra tas-siġar fl-Ewropa Ċentrali u tal-Lvant. L-iskarsezzi tal-ilma fl-UE affettwaw l-attivitajiet ekonomiċi differenti bħall-agrikoltura, l-akkwakultura, it-turiżmu, it-tkessiħ tal-impjanti tal-enerġija, u t-trasport tal-merkanzija fuq ix-xmajjar. Fl-UE, it-telf ekonomiku minħabba t-temp estrem diġà laħaq medja li taqbeż €12-il biljun fis-sena. Filwaqt li l-Istrateġija għall-Adattament tal-UE tal-2013 ingħatat evalwazzjoni pożittiva fl-2018, jeħtieġ li l-azzjonijiet b'rabta mal-adattament isiru iktar profondi u jikbru, p.eż. billi d-data ssir iktar uniformi u aċċessibbli, sabiex ngħalqu d-distakk fil-protezzjoni tal-klima - is-sehem tat-telf ekonomiku mhux assigurat - u sabiex inkabbru l-finanzjament għall-adattament għat-tibdil fil-klima fl-UE u globalment. Il-kapaċità ta' adattament tal-UE jeħtieġ li tissaħħaħ skont il-Ftehim ta' Pariġi u l-proposta għal-Liġi Ewropea dwar il-Klima. L-istrateġija ġiet f'mument importanti, qabel is-COP26 fi Glasgow, fejn l-adattament għat-tibdil fil-klima se jaqdi rwol ewlieni. 3. Liema azzjonijiet huma ppjanati fl-UE bħala parti mill-Istrateġija? L-Istrateġija ssegwi tliet objettivi u tipproponi firxa ta' azzjonijiet biex tilħaqhom: Fl-istess ħin, il-Kummissjoni se tkompli tipprovdi linji gwida, kapaċità teknika u opportunitajiet ta' finanzjament biex tgħin lill-Istati Membri, lir-reġjuni u lill-amministrazzjonijiet lokali jiżviluppaw u jimplimentaw strateġiji u azzjonijiet komprensivi ta' adattament. Il-Kummissjoni se tkompli wkoll tissimplifika l-adattament billi tintegra l-kunsiderazzjonijiet tat-tibdil fil-klima fil-politiki u l-programmi tal-UE biex tagħmilhom reżiljenti għall-klima. 4. L-Istrateġija kif tintegra l-azzjoni internazzjonali fil-qafas tagħha? L-ambizzjoni tagħna tal-adattament għat-tibdil fil-klima trid taqbel mat-tmexxija globali tagħna fil-mitigazzjoni tat-tibdil fil-klima. Il-Ftehim ta' Pariġi stabbilixxa l-għan globali dwar l-adattament u enfasizza l-adattament bħala kontributur ewlieni għall-iżvilupp sostenibbli. L-adattament huwa element trasversali fl-azzjoni esterna tal-UE u tal-Istati Membri, li tkopri l-kooperazzjoni għall-iżvilupp, il-migrazzjoni, il-kummerċ, l-agrikoltura u s-sigurtà. L-UE diġà għandha storja ta' kooperazzjoni ma' pajjiżi oħra dwar l-adattament għat-tibdil fil-klima fil-livelli kollha, iżda l-istrateġija tiġbor dan f'qafas koerenti mibni fuq tliet azzjonijiet: Fl-2019, l-UE u l-Istati Membri tagħha żiedu l-appoġġ kumplessiv tagħhom għall-finanzjament għall-klima lil pajjiżi terzi b'7.4 %, li jammonta għal €21.9 biljun, li 52 % minnhom intefqu biex jgħinu lis-sħab tagħna jadattaw għat-tibdil fil-klima. Sabiex jingħalaq id-distakk fil-finanzjament tal-adattament għat-tibdil fil-klima, il-Kummissjoni se timmira li żżid ir-riżorsi u timmobilizza finanzjament ta' adattament fuq skala akbar, inkluż permezz ta' mekkaniżmi innovattivi bħall-Fond Ewropew għall-Iżvilupp Sostenibbli Plus, kif ukoll billi tagħmel ir-riżorsi disponibbli permezz ta' kanali bilaterali u permezz tal-Istati Membri. 5. Fejn nista' nsib aktar informazzjoni dwar l-adattament fl-Ewropa? L-istrateġija dwar l-adattament timmira li Climate-ADAPT issiril-pjattaforma Ewropea awtorevoli għall-għarfien dwar l-adattament, billi tintrabat ma' portali u sorsi rilevanti oħra tal-għarfien u billi ssir aktar aċċessibbli għaċ-ċittadini, għall-gvernijiet lokali u għal partijiet ikkonċernati oħrajn. Climate-ADAPT diġà tipprovdi aċċess għal data affidabbli dwar l-impatti probabbli tat-tibdil fil-klima, l-aspetti soċjoekonomiċi tagħhom, u l-ispejjeż u l-benefiċċji tal-għażliet tal-adattament. L-iżvilupp kontinwu tagħha se jagħti appoġġ vitali lil dawk li jieħdu d-deċiżjonijiet, u se jgħin lil dawk li jfasslu l-politika fil-livelli tal-UE, nazzjonali, reġjonali u lokali biex jiżviluppaw miżuri u politiki infurmati dwar l-adattament għat-tibdil fil-klima. Climate-ADAPT se tospita wkoll l-Osservatorju Ewropew il-ġdid tal-Klima u s-Saħħa. Dan l-Osservatorju se jagħti spinta lill-għarfien u l-fehim tagħna tar-riskji għas-saħħa li dejjem qed jikbru li jġib miegħu t-tibdil fil-klima, bħall-istress mis-sħana, is-sikurezza tal-ikel u tal-ilma u t-theddid għas-sigurtà, jew l-emerġenza u t-tixrid ta' mard infettiv. Dan se jgħinna nantiċipaw u nimminimizzaw aħjar dawn ir-riskji, u biex intejbu t-tħejjija individwali u kollettiva tagħna. 6. X'se jkollhom jagħmlu l-Istati Membri skont l-Istrateġija l-ġdida u kif se jitkejjel il-progress? L-adattament għat-tibdil fil-klima huwa proċess. Għadhom għaddejjin id-diskussjonijiet dwar indikaturi standardizzati li jirreġistraw b'mod preċiż il-progress fil-livell tal-UE u dak internazzjonali. L-istrateġija għandha l-għan li tkabbar sett ta' għodod li jkun iktar aċċessibbli, li l-atturi tal-adattament jistgħu jużaw fil-ħidma tagħhom u jadattaw għall-ħtiġijiet individwali tagħhom, kemm jekk ikunu amministrazzjonijiet nazzjonali, reġjonali jew lokali, SMEs jew ċittadini individwali. Biex tgħin fit-teħid ta' deċiżjonijiet infurmati, l-istrateġija tippromwovi l-kondiviżjoni tal-għarfien u d-disponibbiltà tad-data. Ir-rekwiżiti ta' rappurtar dwar l-adattament għall-Istati Membri diġà huma stabbiliti fi strumenti leġiżlattivi apposta, bħar-Regolamenti dwar il-Governanza tal-Unjoni tal-Enerġija. Ladarba tiġi adottata, il-Liġi Ewropea dwar il-Klima se tistabbilixxi wkoll obbligi għall-UE u għall-Istati Membri tagħha f'dan ir-rigward. 7. Liema riżorsi fil-livell tal-UE huma disponibbli għall-adattament? L-appoġġ finanzjarju għall-adattament isir disponibbli permezz tal-Fondi Strutturali u ta' Investiment Ewropej, tal-Politika Agrikola Komuni, tal-Programm LIFE, u tal-Faċilità għall-Irkupru u r-Reżiljenza. Il-Missjoni proposta tal-Orizzont Ewropa dwar l-Adattament għat-Tibdil fil-Klima se tingrana wkoll riżorsi sinifikanti fl-isforz biex l-Ewropa ssir reżiljenti għall-klima. Il-Kummissjoni se tappoġġa l-adozzjoni lokali tad-data, is-soluzzjonijiet diġitali u intelliġenti relatati mal-adattament għat-tibdil fil-klima. Biex tgħin lill-awtoritajiet lokali jimxu mill-ippjanar għall-azzjoni, l-UE se tmexxi faċilità ta' appoġġ għall-politika biex tassisti lill-awtoritajiet lokali u reġjonali skont il-Patt tas-Sindki tal-UE. Għal aktar informazzjoni Stqarrija għall-istampa